Document ID: 32013R0964

KOMISIJOS ĮGYVENDINIMO REGLAMENTAS (ES) Nr. 964/2013
2013 m. spalio 9 d.
dėl koregavimo koeficiento nustatymo Tarybos reglamentu (EB) Nr. 73/2009 numatytoms tiesioginėms išmokoms už 2013 kalendorinius metus
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 18 straipsnio 4 dalį,
pasikonsultavusi su Žemės ūkio fondų komitetu,
kadangi:
(1)
Tarybos reglamento (EB) Nr. 73/2009 (2) 11 straipsnio 1 dalyje nurodoma, kad 2014 finansiniais metais sumos, skirtos pagal bendrą žemės ūkio politiką (BŽŪP) su rinka susijusioms išlaidoms ir tiesioginėms išmokoms finansuoti, turi atitikti Tarybos pagal Sutarties dėl Europos Sąjungos veikimo 312 straipsnio 2 dalį priimtame reglamente nurodytą metinę viršutinę ribą. Be to, Reglamento (EB) Nr. 73/2009 11 straipsnio 1 dalyje nustatyta, kad tiesioginių išmokų koregavimas (finansinė drausmė) turi būti nustatomas, kai tiesioginių išmokų ir su rinka susijusių išlaidų finansavimo prognozės, padidintos taikant to reglamento 10c ir 136 straipsnius gautomis sumomis, bet nepritaikius to reglamento 10a straipsnio, taip pat neatsižvelgus į 300 000 000 EUR ribą, rodo, kad bus viršyta metinė viršutinė riba. Pagal Reglamento (EB) Nr. 73/2009 11 straipsnio 2 dalį Europos Parlamentas ir Taryba tą koregavimą turi nustatyti iki birželio 30 d.;
(2)
Komisijos 2014 m. biudžeto projekte nustatytos tiesioginės išmokos ir su rinka susijusių išmokų prognozės privertė pripažinti, kad reikalinga finansinė drausmė. Biudžeto projektas buvo nustatytas atsižvelgiant į 1 471,4 mln. EUR finansinės drausmės sumą, įskaitant sumą, skirtą žemės ūkio sektoriaus krizių rezervui. Todėl reikėtų nustatyti Reglamento (EB) Nr. 73/2009 I priede išvardytų tiesioginių išmokų koregavimo koeficientą;
(3)
2013 m. kovo 25 d. Komisija priėmė pasiūlymą dėl Europos Parlamento ir Tarybos reglamento dėl koregavimo koeficiento nustatymo Reglamentu (EB) Nr. 73/2009 numatytoms tiesioginėms išmokoms už 2013 kalendorinius metus (3). Europos Parlamentas ir Taryba to koregavimo iki birželio 30 d., kaip numatyta Reglamento (EB) Nr. 73/2009 11 straipsnio 2 dalyje, nenustatė. Todėl pagal Reglamento (EB) Nr. 1290/2005 18 straipsnio 4 dalį, jei iki birželio 30 d. šie koregavimai nebuvo nustatyti, tai turi padaryti Komisija;
(4)
Tarybos reglamentas, kuriuo nustatoma daugiametė finansinė programa pagal Sutarties 312 straipsnio 2 dalį, dar nėra priimtas. Todėl, kaip atsargumo priemonė, siekiant apskaičiuoti pirmiau nurodytą koregavimą, turėtų būti naudojama 2014 finansiniams metams nustatyta 44 130 mln. EUR metinė viršutinė riba, kaip numatyta 2013 m. birželio 27 d. Parlamento, Tarybai pirmininkaujančios valstybės narės ir Komisijos dėl 2014-2020 m. daugiametės finansinės programos pasiektame politiniame susitarime;
(5)
pagal Reglamento (EB) Nr. 1290/2005 18 straipsnio 5 dalį Taryba, remdamasi Komisijos 2013 m. gruodžio 1 d. pasiūlymu ir turima nauja informacija, gali koregavimo koeficientą pakeisti. Jei būtų naujos informacijos, Komisija pasiūlys koregavimo koeficientą pakeisti rudenį, atsižvelgiant į 2014 m. biudžeto projekto taisomąjį raštą ir į turimą naują informaciją. Vėliau Taryba gali pritaikyti koregavimo koeficientą iki 2013 m. gruodžio 1 d.;
(6)
paprastai ūkininkui, pateikusiam tiesioginės išmokos paramos paraišką už vienus kalendorinius metus (N), ji išmokama per nustatytą mokėjimų laikotarpį per finansinius metus (N + 1). Tačiau valstybės narės turi galimybę, laikydamosi tam tikrų apribojimų, išmokas ūkininkams mokėti vėliau, pasibaigus mokėjimų laikotarpiui, be jokių terminų. Tokie pavėluoti mokėjimai gali būti atlikti kitais finansiniais metais. Kai finansinė drausmė taikoma konkretiems kalendoriniams metams, koregavimo koeficientas neturėtų būti taikomas mokėjimams, dėl kurių paramos paraiškos buvo pateiktos per kitus kalendorinius metus nei tie, kuriems taikoma finansinė drausmė. Todėl siekiant užtikrinti vienodas sąlygas ūkininkams, derėtų nurodyti, kad koregavimo koeficientas turėtų būti taikomas mokėjimams, dėl kurių paramos paraiškos buvo pateiktos per tuos kalendorinius metus, kuriems taikoma finansinė drausmė, nepriklausomai nuo to, kada parama išmokama ūkininkams;
(7)
2013 m. birželio 26 d. politiniame susitarime dėl BŽŪP reformos buvo nuspręsta, kad finansinė drausmė bus taikoma didesnėms nei 2 000 EUR tiesioginėms išmokoms. Be to, taip pat numatyta, kad nepanaudoti asignavimai (jei tokių yra) finansinių metų pabaigoje turėtų būti išmokami ūkininkams, su sąlyga, kad kitais metais bus taikoma finansinė drausmė. Siekiant užtikrinti nuoseklumą, tikslinga kiekvienais metais nustatyti tokią pat ribą. Finansinė drausmė turėtų būti panašiai taikoma 2013 kalendoriniams metams, siekiant nuoseklumo su tuo, ką buvo sutarta taikyti ateityje; todėl derėtų numatyti koregavimo koeficientą taikyti tik didesnėms nei 2 000 EUR sumoms;
(8)
Reglamento (EB) Nr. 73/2009 11 straipsnio 3 dalimi nustatyta, kad taikant visų to reglamento 2 straipsnio g punkte apibrėžtose naujosiose valstybėse narėse skiriamų tiesioginių išmokų padidinimų, numatytų to reglamento 121 straipsnyje, tvarkaraštį, finansinė drausmė naujosioms valstybėms narėms neturėtų būti taikoma tik iki tų kalendorinių metų, kuriais naujosiose valstybėse narėse taikytinų tiesioginių išmokų lygis yra bent jau lygus tokių išmokų lygiui kitose valstybėse narėse. Kadangi 2013 kalendoriniais metais tiesioginių išmokų padidinimų tvarkaraštis vis dar taikomas tiesioginėms išmokoms Bulgarijoje ir Rumunijoje, šiuo reglamentu nustatomas koregavimo koeficientas neturėtų būti taikomas šių valstybių narių ūkininkams skiriamoms išmokoms;
(9)
Reglamentas (EB) Nr. 73/2009 adaptuotas Kroatijos Stojimo aktu. Kadangi 2013 kalendoriniais metais Kroatijos tiesioginėms išmokoms taikomas Reglamento (EB) Nr. 73/2009 121 straipsnyje numatytų padidinimų tvarkaraštis, šiuo reglamentu nustatomas koregavimo koeficientas neturėtų būti taikomas Kroatijos ūkininkams skiriamoms išmokoms,
PRIĖMĖ ŠĮ REGLAMENTĄ:
1 straipsnis
1. Tiesioginių išmokų, kaip apibrėžta Reglamento (EB) Nr. 73/2009 2 straipsnio d punkte, skiriamų ūkininkams pagal paramos paraiškas, pateiktas už 2013 kalendorinius metus, sumos, viršijančios 2 000 EUR, mažinamos 4,001079 %.
2. 1 dalyje numatytas sumažinimas netaikomas Bulgarijai, Rumunijai ir Kroatijai.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. spalio 9 d.

Labels: 15
6